**Predkladacia správa**

          Ministerstvo hospodárstva Slovenskej republiky predkladá návrh nariadenia vlády Slovenskej republiky, ktorým sa ustanovuje výška odvodu z dodanej elektriny koncovým odberateľom elektriny a podrobnosti o spôsobe jeho výberu pre Národný jadrový fond, použití, vedení jeho evidencie a o spôsobe a lehotách jeho úhrady podľa § 10 ods. 6 a 7 zákona č. 308/2018 Z. z. o Národnom jadrovom fonde a o zmene a doplnení zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov na základe Plánu legislatívnych úloh vlády Slovenskej republiky na rok 2017.

Jeden zo zdrojov Národného jadrového fondu predstavuje transfer z výdavkového rozpočtového účtu Ministerstva hospodárstva Slovenskej republiky, uhrádzaný ako odvod, ktorý je vyberaný prevádzkovateľom prenosovej sústavy a prevádzkovateľom distribučnej sústavy, určený na krytie historického dlhu. Tento odvod je súčasťou ceny elektriny dodanej koncovým odberateľom elektriny. Cieľom návrhu nariadenia vlády Slovenskej republiky je ustanoviť výšku ročného odvodu, ktorú možno započítať do ceny dodanej elektriny, podrobnosti o spôsobe výberu a použití odvodu, vedení jeho evidencie u prevádzkovateľa sústavy a o spôsobe a lehotách jeho úhrady prevádzkovateľom sústavy na príjmový rozpočtový účet kapitoly ministerstva tak, aby bolo zabezpečené krytie nákladov tzv. historického dlhu vo finančnom zabezpečení činností záverečnej časti jadrovej energetiky.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Prijatie predloženého návrhu nariadenia vlády Slovenskej republiky má negatívny vplyv na rozpočet verejnej správy a pozitívny aj negatívny vplyv na podnikateľské prostredie. Návrh nariadenia vlády nemá vplyv na životné prostredie a informatizáciu spoločnosti, sociálne vplyvy, ani vplyv na služby verejnej správy pre občana.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania.

Návrh nariadenia nie je predmetom vnútrokomunitárneho pripomienkového konania.

Nadobudnutie účinnosti nariadenia vlády sa ustanovuje na 1. februára 2019.